สั่งการให้ทุกเหล่าทัพ ระดมทรัพยากรทางทหารสนับสนุนการกู้ภัยและช่วยเหลือการค้นหาผู้สูญหายจากเหตุเรือล่มอย่างต่อเนื่อง
รองนายกรัฐมนตรีและรัฐมนตรีว่าการกระทรวงกลาโหม สั่งการให้ทุกเหล่าทัพ ระดมทรัพยากรทางทหารสนับสนุนการกู้ภัยและช่วยเหลือการค้นหาผู้สูญหายจากเหตุเรือล่มอย่างต่อเนื่อง

พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม สั่งการให้ทุกเหล่าทัพและฝ่ายปกครอง ระดมการกู้ภัยและช่วยเหลือการค้นหาผู้สูญหายจากอุบัติเหตุเรือล่ม ณ เกาะเฮ จังหวัดภูเก็ต อย่างต่อเนื่องจนกว่าจะพบทั้งหมด   ขณะเดียวกันให้สนับสนุนการขนย้ายผู้เสียชีวิตเพื่อการพิสูจน์อัตลักษณ์และส่งกลับ รวมทั้งอำนวยความสะดวกลำเลียงผู้ประสบภัยและผู้ได้รับบาดเจ็บ ส่งเข้ารับการรักษาพยาบาลและสนับสนุนการเยียวยาโดยเร็ว

 พลเอก ประวิตร กล่าวว่า เหตุเรือล่มดังกล่าว เป็นบทเรียนที่ผู้ประกอบการต้องให้ความสำคัญกับกฎนิรภัยและความปลอดภัยของนักท่องเที่ยวให้มากกว่าประโยชน์ส่วนตน ขณะเดียวกันหน่วยงานที่เกี่ยวข้องต้องไม่ละเลยกำกับดูแล เพื่อความเชื่อมั่นและมาตรฐานความปลอดภัยการท่องเที่ยวของประเทศในภาพรวม พร้อมทั้งได้กำชับสั่งการให้สำนักงานตำรวจแห่งชาติและหน่วยงานที่เกี่ยวข้อง ร่วมกันสอบสวนและดำเนินการทางกฎหมายแก่ผู้ประกอบการที่ละเลย จนเป็นเหตุให้เกิดการสูญเสียใหญ่ครั้งสำคัญ

 ทั้งนี้ พลเอก ประวิตร ขอแสดงความเสียใจกับญาติของนักท่องเที่ยวที่สูญเสียในครั้งนี้ และขอเป็นกำลังใจให้กับผู้ที่ได้รับบาดเจ็บทุกคน